**Pământul**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(22 aprilie - Ziua Pământului)

Planeta albastră-i Pământul, înconjurat de ape

şi chiar scăldat de ele, este al vieţii leagăn

sub cerul plin de stele; în zori e plin de rouă,

ziua surâde-n soare, apusu-l răcoreşte

cu-nmiresmata-i boare.

Pământu-n anotimpuri îşi schimb-a lui culoare,

verde-i primăvara când glia prinde viaţă,

şi este galben vara când soarele-l răsfaţă.

Toamna, arama frunzei îi dă a ei culoare…

Secătuit de vlagă îl află mândra iarnă

şi-i înveleşte trupul în stratul de zăpadă.

Pământul hibernează, profund se odihneşte,

în trup îi fierbe lava şi inima-i zvâcneşte.

Perpetua-i existenţă protejată e de soare,

de lună, în timp de noapte, şi stele strălucitoare.

Luceafărul dimineţii îi trimite a lui rază

să-i trezească muritorii ce încă profund visează.

Deşteptat din nou la viaţă Pământul ne ocroteşte,

ne hrăneşte cu-a lui roade, cu apă ne răcoreşte.

Îi înălţăm în slavă - imn de mulţumire,

din răsărit de soare şi până la apus.

El ne susţine viaţa prin roada lui bogată,

ne odihneşte noaptea când luna este sus.

Pământu-i nemurirea, suflarea-i trecătoare,

contactul cu pământul e-a vieţii desfătare.

Ne naştem din ţărână fiinţe muritoare

şi-ntreaga noastră viaţă trăim o transformare.

Pământul ne primeşte, pe noi, pe fiecare,

când dăm tribut viaţa din “lumea trecătoare”.